PPS ลั่นผลงานปีนี้นิวไฮในรอบ 30 ปี รายได้โต 10% ตุนงานในมือ 500 ลบ.
PPS ลั่นผลงานปีนี้ทำนิวไฮในรอบ 30 ปี ตั้งเป้ารายได้โต 10% ตุนงานในมือ 500 ลบ.
20 มี.ค. 2560

นายพงศ์ธร ธาราไชย รองประธานกรรมการบริหาร บริษัท โปรเจค แพลนนิ่ง เซอร์วิส จำกัด (มหาชน) หรือ PPS เปิดเผยว่า บริษัทความมั่นใจปี 60 ผลประกอบการจะเป็นการทำนิวไฮในรอบ 30 ปี ต่อเนื่องจากปี 59 ปัจจุบันบริษัทมีมูลค่างานในมือ ประมาณ 500 ล้านบาท และตั้งเป้ารายได้เติบโต 10%
กลยุทธ์การดำเนินงานบริษัทยังคงเดินหน้าเสนองานในประเทศและต่างประเทศมากขึ้น เน้นยกระดับการบริหารควบคุมโครงการก่อสร้างในรูปแบบของ PPS โดยใช้บุคลากรที่มีความเชี่ยวชาญ ติดตามงานและรายงานความคืบหน้าของโครงการด้วยโปรแกรม Project Live ที่บริษัทพัฒนาขึ้น รวมถึงการขยายธุรกิจของบริษัทลูก PPSD และ Swan &amp; Maclaren ในส่วนงานบริการด้านการออกแบบวิศวกรรมและสถาปัตยกรรมอย่างต่อเนื่อง
สำหรับผลประกอบการปี 59 ของบริษัทว่า มีรายได้รวมจำนวน 319.10 ล้านบาท เพิ่มขึ้นจากปีก่อนที่มีรายได้รวม 238.92 ล้านบาท หรือเพิ่มขึ้น 33.56 % และมีกำไรสุทธิจำนวน 32.17 ล้านบาท เพิ่มขึ้นจากปีก่อนที่มีกำไรสุทธิจำนวน 3.39 ล้านบาท หรือเพิ่มขึ้น 848.97 %
รายได้รวมของบริษัทมีการเติบโตเพิ่มขึ้น ตามสภาวะตลาดงานก่อสร้างที่มีแนวโน้มดีขึ้น ส่งผลให้บริษัทมีโอกาสได้รับงานบริหารและควบคุมงานก่อสร้างโครงการขนาดใหญ่หลายโครงการ เช่น โครงการพัฒนาท่าอากาศยานสุวรรณภูมิระยะที่ 2 , โครงการ Icon Siam และโครงการ Langsuan Village ฯลฯ ทั้งนี้บริษัทสามารถรักษาอัตรากำไรได้ในระดับที่น่าพอใจ ด้วยระบบการบริหารจัดการโครงการที่มีประสิทธิภาพ การดำเนินงานแล้วเสร็จในกรอบระยะเวลาที่วางแผนไว้
“บริษัทได้รับความไว้วางใจจากกลุ่มลูกค้ามากขึ้น เนื่องจากมาตรฐานการดูแลบริหารงานที่แม่นยำ และส่งมอบงานรวดเร็ว ด้วยเหตุนี้บริษัทได้รับการเข้าเสนองานทั้งภาครัฐและเอกชนอย่างต่อเนื่อง และเพิ่มขึ้นจากปีก่อน ทั้งโครงการก่อสร้างในงานเมกะโปรเจคภาครัฐ ภาคธุรกิจค้าปลีก โรงงาน โรงแรม สำนักงาน และคอนโดมีเนียม” นายพงศ์ธร กล่าว